KIRJALLINEN KYSYMYS P-2236/00

esittäjä(t): Albert Maat (PPE-DE) komissiolle

(29. kesäkuuta 2000)

Aihe: Kalastus ja taloudellisen linkin vaatimus Belgiassa

Viime vuonna Belgia otti käyttöön taloudellisen linkin vaatimuksen kalastuksen yhteydessä. Se merkitsee, että Belgian lipun alla kulkevilla laivoilla on oltava todellinen taloudellinen linkki Belgian rannikkoseutuun ja kalastuksesta riippuvaiseen väestönosaan. Käytännössä tämä tarkoittaa sitä, että kalastusalusten miehistön on muodostuttava osittain belgialaisista tai että suuri osuus pyynnistä on tuotava maihin ja myytävä Belgian satamien ja Belgiassa pidettävien huutokauppojen kautta. Alankomaalaiset kalastajat, jotka ovat käyttäneet erilaisia Belgian lipun alla kulkevia laivoja, ovat ilmoittaneet sekä Euroopan komissiolle että belgialaisissa tuomioistuimissa vastustavansa tätä taloudellisen linkin periaatetta.

Tämän vuoden huhtikuussa Belgian hallitus totesi, että alankomaalaiset laivat eivät ole noudattaneet taloudellisen linkin periaatetta täysimääräisesti vuoden 1999 toisella puoliskolla, mistä syystä näiden laivojen toimiluvat peruttiin tietyksi ajaksi.

Vaikuttaa siltä, että Belgian toimet on suunnattu Belgian lipun alla kulkevien alankomaalaisten kalastajien toiminnan rajoittamiseksi. Mikä on komission kanta Belgian asettamaan taloudellisen linkin periaatteen suhteen erityisesti, kun otetaan huomioon, että komissio on sitoutunut noudattamaan sisämarkkinoita koskevia tavoitteita?

Aikooko komissio ryhtyä toimiin näitä belgialaisia toimenpiteitä vastaan, jotka ovat todennäköisesti ristiriidassa Euroopan unionin sisämarkkinaperiaatteiden kanssa? Jos komissio näin aikoo, mitä se aikoo tarkalleen tehdä? Mikä on syynä, jos komissio ei aio ryhtyä toimiin?

Franz Fischlerin komission puolesta antama yhteinen vastaus kirjallisiin kysymyksiin E-2205/00 ja P-2236/00

(31. heinäkuuta 2000)

Ennakkoratkaisuasiassa C-216/87, The Queen v. Ministry of Agriculture, Fisheries and Food, ex parte Jaderow Ltd, 14.12.1989 antamallaan päätöksellä yhteisöjen tuomioistuin tunnusti jäsenvaltion oikeuden vaatia, että sen lipun alla purjehtivilla kalastusaluksilla on tosiasiallinen taloudellinen side kyseiseen valtioon, jos tämä side koskee ainoastaan kyseisen aluksen kalastustoiminnan ja kalastuksesta ja kalateollisuudesta riippuvaisen väestön suhdetta. Tuomioistuin totesi, että kyseinen velvoite on yhteisön lainsäädännön sekä tätä myötä myös sisämarkkinoita koskevien sääntöjen mukainen.

Helmikuun 3 päivänä 1999 annetulla määräyksellä Belgian hallitus on päättänyt vaatia tämän tosiasiallisen taloudellisen siteen Belgian lipun alla purjehtivilta aluksilta. Päätöksen mukaan velvoite täyttyy, jos vähintään 50 % miehistön jäsenistä asuu Belgian rannikkoalueella, tai jos vähintään 50 % vuosittaisesta kalansaaliista tuodaan maihin Belgian rannikon satamiin ja huomattava osa siitä toimitetaan myytäväksi paikallisissa kalahuutokaupoissa. Myös edellä mainittujen kriteerien yhdistelmä voi täyttää velvoitteen. Varustamo voi myös ehdottaa muita kriteereitä ja Belgian viranomaiset päättävät täyttävätkö ehdotetut kriteerit tämän velvoitteen.

Belgian hallitus oli esittänyt säädösluonnoksen komissiolle, ja koska ehdot olivat yllämainitun yhteisöjen tuomioistuimen päätöksen mukaiset, komissio hyväksyi luonnoksen.

Joukko varustamoja on tehnyt valituksen kyseisestä velvoitteesta. Valituksen syynä on Belgian viranomaisten tapa soveltaa velvoitetta. Komissio on parasta aikaa käsittelemässä valitusta ja parlamentti pidetään ajan tasalla asian käsittelyn edetessä.